PPS วิ่งกระฉูด14% แรงในรอบ 3 เดือน คาดเก็งกำไรแผนธุรกิจเด่น-ปักธงปั้มรายได้ปี 62 โต 25%
PPS วิ่งกระฉูด14% แรงในรอบ 3 เดือน คาดเก็งกำไรแผนธุรกิจเด่น-ปักธงปั้มรายได้ปี 62 โต 25% โดย ณ เวลา  15.30 น. อยู่ที่ระดับ 0.89 บาท บวก 0.11 บาท หรือ 14.10% ด้วยมูลค่าซื้อขาย 34.19 ล้านบาท
5 ก.พ. 2562

ผู้สื่อข่าวรายงานว่า บริษัท โปรเจค แพลนนิ่ง เซอร์วิส จำกัด (มหาชน) หรือ PPS  ณ เวลา  15.30 น. อยู่ที่ระดับ 0.89 บาท บวก 0.11 บาท หรือ 14.10% ด้วยมูลค่าซื้อขาย 34.19 ล้านบาท ราคาหุ้นวิ่งแรงในรอบ 3 เดือน โดยเทียบตั้งแต่หุ้นยืนที่ระดับ 0.90 บาท เมื่อวันที่ 18 ต.ค.61

โดยก่อนหน้านี้ นายพงศ์ธร ธาราไชย ประธานกรรมการบริหาร บริษัท โปรเจค แพลนนิ่ง เซอร์วิส จำกัด (มหาชน) หรือ PPS  เปิดเผยว่า บริษัทฯ ตั้งเป้ารายได้ปี 62 โต 25% จากปีนี้ หลังจากบริษัทฯ ได้ร่วมทุนกับพันธมิตรต่างชาติ คือ One work Asia ซึ่งเป็นบริษัทสถาปนิกชั้นนำจากสิงคโปร์ ที่มีความเชี่ยวชาญในการออกแบบและเทคโนโลยี โดยบริษัทฯ ถือหุ้นในสัดส่วน 51% และพันธมิตรถือหุ้นในสัดส่วน 49%
การร่วมทุนครั้งนี้เพื่อขยายธุรกิจการบริหารงานก่อสร้างให้ครบจงจร และมุ่งเน้นการบริหารให้มีความเป็นสากล โดยบริษัทฯ คาดว่าหลังจากการร่วมทุนกันในครั้งนี้ จะทำให้บริษัทฯ สามารถขยายการเข้าไปรับงานที่มีขนาดใหญ่มากขึ้น จากเดิมที่สามารถรับงานได้ราว 400 ล้านบาท
อย่างไรก็ตามบริษัทฯ มีความสนใจเข้าไปรับงานในลักษณะเป็นซัพพลายเออร์ในปีหน้า โครงการลงทุนโครงสร้างพื้นฐานขนาดใหญ่ของภาครัฐ ในเขตพัฒนาระเบียงเศรษฐกิจพิเศษภาคตะวันออก (EEC) ได้แก่ โครงการท่าเรือ, โครงการสนามบินอู่ตะเภา และรถไฟฟ้าต่างๆ เป็นต้น อีกทั้งงานของภาคเอกชน บริษัทฯ ยังคงมองการเข้ารับงานก่อสร้างในส่วนของศูนย์การค้า เช่น Bangkok Mall เป็นต้น
ส่วนความคืบหน้าการขยายการเข้ารับงานในต่างประเทศ คาดว่าจะเห็นความชัดเจนได้ในช่วงปลายปีหน้า ซึ่งบริษัทฯ จะขยายไปตามลูกค้าที่เป็นผู้ประกอบการศูนย์การค้าในประเทศไทย ที่มีแผนจะลงทุนก่อสร้างศูนย์การค้าในประเทศเวียดนาม ในช่วงปลายปี 62
สำหรับผลการดำเนินงานในปี 61 คาดว่ารายได้จะอยู่ที่ 400 ล้านบาท ใกล้เคียงจากปีก่อนที่อยู่ที่ 398.33 ล้านบาท เนื่องจากงานโครงการของสนามบินสุวรรณภูมิชะลอออกไป ส่งผลทำให้การรับรู้รายได้ไม่เป็นไปตามคาดการณ์ โดยปัจจุบันบริษัทฯ มีงานในมือ (Backlog) อยู่ที่ 400 ล้านบาท คาดว่าจะทยอยรับรู้รายได้ในช่วงที่เหลือของปี 61 บางส่วน และที่เหลือจะรับรู้รายได้ในปี 62